ຂປລ. ລັດຖະມົນຕີກະຊວງສຶກສາທິການ ແລະ ກິລາ ຢືນຢັນຮອດປີ 2020 ຈະຕ້ອງຮັບປະກັນໃຫ້ບັນລຸ 11 ຜົນງານໃຫຍ່ ໃນການພັດທະນາຂົງເຂດການສຶກສາ ແລະ ກິລາ ເຊັ່ນ: ນັກຮຽນນັບແຕ່ເດັກກ່ອນໄວຮຽນ ຈົນຮອດຊັ້ນມັດທະຍົມຕົ້ນ ໄດ້ເຂົ້າເຖິງການສຶກສາທີ່ມີຄຸນນະພາບ; ນັກຮຽນຊັ້ນປະຖົມເພິ່ງຕົນເອງໄດ້ ໃນການອ່ານ, ການຂຽນ ແລະ ການຄຳນວນເລກ; ຄູ-ອາຈານສອນ ຕ້ອງມີວຸດທິການສຶກສາສູງຂຶ້ນ; ໂຮງຮຽນທຸກແຫ່ງ ມີແຫລ່ງທຶນ ແລະ ຊັບພະຍາກອນທີ່ພຽງພໍ.
ຂະນະດຽວກັນນີ້ ນັກຮຽນທີ່ຈົບການສຶກສາຂັ້ນພື້ນຖານ ຕ້ອງມີຄວາມຮູ້ຄວາມສາມາດ ຕອບສະໜອງໄດ້ກັບຕະຫລາດແຮງງານ; ອັດຕາຮຽນຮູ້ຂອງຜູ້ໃຫ້ໄດ້ຮັບການປັບປຸງສູງຂຶ້ນ; ຄຸນນະພາບ ແລະ ຈຳນວນນັກຮຽນ ຈົບການສຶກສາຫລັງຂັ້ນພື້ນຖານ ຕ້ອງສອດຄ່ອງກັບແຜນພັດທະນາເສດຖະກິດ-ສັງຄົມ; ໃຫ້ຂະແໜງການສຶກສາ ແລະ ກິລາ ມີໂຄງສ້າງດີ ທັງມີຊັບພະຍາກອນທີ່ເໝາະສົມ; ມີແຜນງົບປະມານການເງິນ ສຳລັບແຜນພັດທະນາຂະແໜງສຶກສາ; ມີນະໂຍບາຍທີ່ຖືກຕ້ອງ ກັບຄວາມເປັນຈິງ ແລະ ພົນລະເມືອງລາວທຸກຄົນ ຕ້ອງມີສຸຂະພາບທີ່ເຂັ້ມແຂງ, ມີນັກກິລາສະໝັກຫລິ້ນ ແລະ ອາຊີບທີ່ມີຄຸນນະພາບ.
ທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ກ່າວຕື່ມວ່າ: ການທີ່ຈະບັນລຸເປົ້າໝາຍ 11 ດ້ານຂ້າງເທິງນັ້ນ, ກໍຕ້ອງສຳເລັດຈັດຕັ້ງຜັນຂະຫຍາຍ ການປະຕິຮູບລະບົບການສຶກສາ ແລະ ການປັບປຸງວຽກງານກິລາ-ກາຍຍະກຳ ໃຫ້ແຂງແຮງ, ກວ້າງຂວາງ ແລະ ເລິ່ງເຊິ່ງເຖິງຖອງ ຕາມແຜນການທີ່ໄດ້ກຳນົດໄວ້ ນັບແຕ່ປີ 2016-2020. ສິ່ງສຳຄັນແມ່ນການປະຕິບັດ ເປົ້າໝາຍການພັດທະນາຕາມທິດຍືນຍົງ ໂດຍສະເພາະເປົ້າໝາຍທີ 4 ຕາມ 10 ແຜນງານຂອງຂະແໜງການຍ່ອຍ ຄື: ການສຶກສາກ່ອນໄວຮຽນ, ການສຶກສາຊັ້ນປະຖົມ, ການສຶກສາຊັ້ນມັດທະຍົມຕົ້ນ, ຊັ້ນມັດທະຍົມປາຍ, ການສຶກສານອກໂຮງຮຽນ, ການສຶກສາຄູ, ອາຊີວະສຶກສາ ແລະ ອົບຮົມວິຊາຊີບ, ການສຶກສາຊັ້ນສູງ, ການກິລາ-ກາຍຍະກຳ ແລະ ການບໍລິການ-ຄຸ້ມຄອງການສຶກສາ ແລະ ກິລາ.
ຢ່າງໃດກໍຕາມ ສະເພາະປີ 2017 ຕ້ອງໄດ້ສຸມໃສ່ 4 ແຜນວຽກພັດທະນາ ການສຶກສາ ແລະ ກິ ລາ ກໍຄື 2 ໂຄງການບູລິມະສິດຂອງລັດຖະບານ ໃຫ້ມີການຂະຫຍາຍຕົວ ສູ່ເຂດຫ່າງໄກສອກຫລີກຢ່າງມີຄຸນນະພາບ ຫຍັບມໍ່ເຂົ້າກັບຕົວເມືອງ ແລະ ການສ້າງກອງທຶນພັດທະນາ ການສຶກສາ ເພື່ອຊ່ວຍຄູໄປສອນຢູ່ເຂດຫ່າງໄກສອກຫລີກ ນັບທັງການຊ່ວຍ ນັກຮຽນຜູ້ທຸກຍາກດ້ອຍໂອກາດ ໃຫ້ມີຜົນສຳເລັດກວ່າເກົ່າ./.ຂ່າວ:ຣາຊະວົງ
ເນື້ອໃນ: ຂປລ